Ní Tsumi 8 | Baiblo ɔ Ngɛ Intanɛti ɔ Nɔ | New World Translation\nNí Tsumi 8:1-40\nSaulo, nɔ yi mi walɔ ɔ (1-3)\nFilipo sɔmɔmi ní tsumi nɛ wo yiblii ngɛ Samaria a (4-13)\nA tsɔ Petro kɛ Yohane kɛ ya Samaria (14-17)\nSimon bɔ mɔde kaa e ma he mumi klɔuklɔu (18-25)\nEtiopia puɛ ɔ (26-40)\n8 Saulo lɛɛ, e fĩ gbemi nɛ a gbe lɛ ɔ se. Jamɛ a ligbi ɔ, yi mi wami nɛ nya wa te si ngɛ asafo ɔ nɛ ngɛ Yerusalɛm ɔ nɔ; mɛ tsuo a gbɛ fĩa Yudea kɛ Samaria kpokpa amɛ a nɔ, bɔfo ɔmɛ pɛ nɛ a piɛ. 2 Se nyumu komɛ nɛ a yeɔ Mawu gbeye ɔ tloo Steven gbogboe ɔ kɛ ho nɛ a ya pu, nɛ a fo e he ya wawɛɛ. 3 Se Saulo lɛɛ, e bɔni asafo ɔ tuami. E jeɔ we kake mi kɛ yaa we kpa mi, nɛ e ya gblaa nyumuhi kɛ yihi tsuo, nɛ e ya haa nɛ a woɔ mɛ tsu. 4 Se nihi nɛ a gbɛ fĩa a ya kpa zugba a tsuo nɔ, nɛ a ngɛ munyu ɔ he sane kpakpa a jajee. 5 Jehanɛ ɔ, Filipo kple kɛ ya Samaria ma* a mi, nɛ e bɔni Kristo ɔ fiɛɛmi ha mɛ. 6 Asafo kuu ɔmɛ pee kake nɛ a ngɛ Filipo munyu ɔ tue bue benɛ a nu nɛ a na okadihi nɛ e ngɛ pee ɔ. 7 Ejakaa mumihi nɛ a he tsɔ we ngɛ a ti nihi fuu a mi, nɛ mumi nɛ ɔmɛ kɛ gbi nɛ nya wa kpaa ngmlaa kɛkɛ a je a mi. Jehanɛ hu ɔ, e tsa nihi nɛ a hule kɛ glɔtsɛmɛ babauu. 8 Enɛ ɔ he ɔ, bua jɔmi babauu ba jamɛ a ma a mi. 9 Jamɛ a be ɔ mi ɔ, nyumu ko nɛ a tsɛɛ lɛ ke Simon ngɛ jamɛ a ma a mi, nɛ loko nɔ́ nɛ ɔ maa ba a, e tsuɔ kunya, nɛ e haa nɛ Samaria bi ɔmɛ a nya kpɛɔ a he, nɛ e tsɔɔ kaa nɔmlɔ ngua ko ji lɛ. 10 Mɛ tsuo, kɛ je nɔ nyafii pe kulaa nɔ kɛ ya si nɔ ngua pe kulaa nɔ ɔ, a buɔ lɛ tue nɛ a deɔ ke: “Nyumu nɛ ɔ ji Mawu He Wami ɔ nɛ a tsɛɔ ke Ngua a nɛ.” 11 Enɛ ɔ he ɔ, a buɔ lɛ tue, ejakaa e ha nɛ a nya kpɛ a he be saii kɛ gu e kunya tsumi ɔ nɔ. 12 Se benɛ a he Filipo, nɔ nɛ e ngɛ Mawu Matsɛ Yemi ɔ he sane kpakpa a kɛ Yesu Kristo biɛ ɔ jajee ɔ ye ɔ, nyumuhi kɛ yihi tsuo ha nɛ a baptisi mɛ. 13 Simon nitsɛ hu ba he ye, nɛ benɛ a baptisi lɛ se ɔ, e ya nɔ nɛ e piɛɛ Filipo he; nɛ e nya kpɛ e he ngɛ okadihi kɛ he wami ní tsumi nguanguahi nɛ ngɛ nɔ yae ɔ he. 14 Benɛ bɔfo ɔmɛ nɛ a ngɛ Yerusalɛm ɔ nu kaa Samaria bi ɔmɛ pɛtɛ Mawu munyu ɔ he ɔ, a tsɔ Petro kɛ Yohane kɛ ya a ngɔ; 15 nɛ ni nɛ ɔmɛ kple kɛ ya nɛ a ya sɔle ha mɛ konɛ a ná mumi klɔuklɔu. 16 Ejakaa mumi klɔuklɔu ɔ bɛ a ti nɔ ko nɔ ko nɔ lolo, se baptisimi pɛ nɛ a baptisi mɛ ngɛ Nyɔmtsɛ Yesu biɛ ɔ mi. 17 Kɛkɛ nɛ a ngɔ a ninehi kɛ pue a nɔ, nɛ a bɔni mumi klɔuklɔu ɔ nami. 18 Jehanɛ ɔ, benɛ Simon na kaa bɔfo ɔmɛ a ninehi nɛ́ a kɛ pue a nɔ ɔ lɛ ha nɛ a ná mumi ɔ, e je sika nɛ e kɛ ma ha mɛ, 19 nɛ e de ke: “Imi hu nyɛ ha mi he wami nɛ ɔ eko, konɛ nɔ fɛɛ nɔ nɛ ma ngɔ ye ninehi kɛ pue e nɔ ɔ, e ná mumi klɔuklɔu.” 20 Se Petro de lɛ ke: “O kɛ o sika hiɔ ɔ tsuo nyɛ hɛ mi nɛ kpata, ejakaa o susu kaa o ma nyɛ maa ngɔ sika kɛ he nike ní nɛ Mawu kɛ haa faa a. 21 O be blɔ nya loo blɔ fa mi nɔ́ ko ngɛ sane nɛ ɔ mi, ejakaa o tsui dɛ ngɛ Mawu hɛ mi. 22 Lɔ ɔ he ɔ, tsake o tsui ngɛ o yayami nɛ ɔ he, nɛ o kpa Yehowa* pɛɛ wawɛɛ kaa ke e maa hi ɔ, e ngɔ o tsui mi susumi yayami nɛ ɔ kɛ pa mo; 23 ejakaa i na kaa o ji duɔ nɛ dooɔ kɛ yayami nyɔguɛ.” 24 Simon he nɔ nɛ e de mɛ ke: “Nyɛ kpa Yehowa* pɛɛ wawɛɛ ha mi konɛ níhi nɛ nyɛ de nɛ ɔ ekoeko nɛ e ko ba ye nɔ.” 25 Enɛ ɔ he ɔ, benɛ a ye odase kɛ pi si nɛ a tu Yehowa* munyu ɔ ta a, a kpale ma blɔ nɔ kɛ yaa Yerusalɛm, nɛ a ya ngɛ sane kpakpa a jajee ngɛ Samaria kɔpe ɔmɛ fuu a mi. 26 Se Yehowa* bɔfo ko kɛ Filipo tu munyu, nɛ e de lɛ ke: “Tee si nɛ o ya wo yi je ngɛ gbɛjegbɛ nɛ e kple kɛ je Yerusalɛm kɛ yaa Gaza a nɔ.” (E ji zia zugba nɔ gbɛjegbɛ.) 27 Kɛkɛ nɛ e te si, nɛ e pue nɔ kɛ ho, nɛ hyɛ! e ya na Itiopia puɛ ko,* nyumu nɛ e hɛɛ blɔ nya ngɛ Itiopia manyɛ Kandake sisi, nɛ e ji manyɛ ɔ juetlihi tsuo a nɔ hyɛlɔ. E ya Yerusalɛm nɛ e ya ja Mawu, 28 nɛ e kpale kɛ yaa, nɛ e hii si ngɛ e zugba lɛ mi, nɛ e wo e gbi nɔ kɛ ngɛ gbalɔ Yesaya womi ɔ kanee. 29 Enɛ ɔ he ɔ, mumi ɔ de Filipo ke: “Nyɛɛ zugba lɛ ɔ se nɛ o ya ná lɛ.” 30 Benɛ Filipo ngɛ fo tue ngɛ e kasa nya a, e nu nɛ e wo e gbi nɔ kɛ ngɛ gbalɔ Yesaya womi ɔ kanee, nɛ e bi lɛ ke: “Anɛ o ngɛ nɔ́ nɛ o ngɛ kanee ɔ sisi nue saminya lo?” 31 E de ke: “Ngɛ anɔkuale mi ɔ, ke nɔ ko yi bua we mi ɔ, kɛ ma plɛ kɛ nu sisi kɛɛ?” Enɛ ɔ he ɔ, e kpa Filipo pɛɛ kaa e kuɔ nɛ e ba hi si ngɛ e kasa nya. 32 Munyu nɛ e ngɛ kanee ngɛ Ngmami ɔ mi ɔ ji nɛ ɔ nɛ: “A ngɔ lɛ kɛ ho kaa jijɔ nɛ a yaa gbe lɛ, nɛ kaa bɔ nɛ jijɔ bi peeɔ kpoo ngɛ e he bwɔmi sãlɔ hɛ mi ɔ, jã nɔuu nɛ lɛ hu e pɛ e nya mi. 33 Benɛ a ngɛ e hɛ mi si puee ɔ, a yi dami sane ha we lɛ. Mɛnɔ maa tsɔɔ e weku kpa a mi fitsofitso? Ejakaa a ngɔ e wami kɛ je zugba a nɔ.” 34 Kɛkɛ nɛ puɛ* ɔ bi Filipo ke: “I kpa mo pɛɛ, mɛnɔ he munyu nɛ gbalɔ ɔ tu ɔ? Lɛ nitsɛ e he, aloo nyumu kpa ko?” 35 Filipo bɔni munyu tumi, nɛ e je sisi kɛ je ngmami nɛ ɔ nɔ, nɛ e jaje Yesu he sane kpakpa a kɛ tsɔɔ lɛ. 36 Jehanɛ ɔ, benɛ a ngɛ gbɛjegbɛ ɔ nɔ kɛ yaa a, a ba su nyu ko he; nɛ puɛ* ɔ de ke: “Hyɛ! Nyu ji nɛ ɔ nɛ; mɛni tsiɔ ye baptisimi nya?” 37 —— 38 Kɛkɛ nɛ e fã ke zugba lɛ ɔ nɛ e da si, nɛ Filipo kɛ puɛ* ɔ tsuo a kple si kɛ sɛ nyu ɔ mi, nɛ e baptisi lɛ. 39 Benɛ a je kpo kɛ je nyu ɔ mi ɔ, oya nɔuu nɛ Yehowa mumi ɔ ngɔ Filipo kɛ je, nɛ puɛ* ɔ nɛ lɛ hu, se e pue nɔ kɛ ho kɛ bua jɔmi. 40 Se Filipo lɛɛ, e ya je kpo ngɛ Ashdɔd, nɛ e jaje sane kpakpa a ngɛ mahi tsuo nɛ a ngɛ jamɛ a zugba kpɔ ɔ mi ɔmɛ a mi hluu kɛ ya si be nɛ e ya su Kaisarea.\n^ E ma nyɛ maa pee kaa “Samaria ma ko mi.”\n^ Aloo “sɔmɔlɔ nɔkɔtɔma.” Nɔ ko nɛ a puɛ lɛ aloo a ta lɛ.\n^ Aloo “nɔ ko nɛ a puɛ lɛ aloo a ta lɛ.”\nNí Tsumi 8